Faxruddin Ali Ahmad
Faxruddin Ali Ahmad (hindcha: फ़ख़रुद्दीन अली अहमद; 1905-yil 13-may — 1977-yil 11-fevral) hindistonlik huquqshunos va siyosatchi, 1974-yildan 1977-yilgacha Hindistonning beshinchi prezidenti sifatida ish faoliyatini olib borgan. Dehlida tugʻilgan Ali Ahmad Dehli va Kembrijda tahsil olgan. Hindistonga qaytib, dastlab Lohurda, keyin esa Guvahatida advokatlik bilan shugʻullangan. 1930-yillarda Hindiston Milliy Kongressi bilan uzoq muddatli hamkorlikni boshlagan Ahmad, 1939-yilda Gopinath Bordoloi vazirligida Assam moliya vaziri sifatida faoliyat yuritgan. U 1946-yilda Assamning general-advokati boʻlgan va 1957-yilda Bimala Prasad Chaliha davrida yana moliya vaziri etib saylangan va bu lavozimda 1966-yilgacha faoliyat olib borgan. 1966-yilda Bosh vazir Indira Gandi tomonidan milliy vazirlar mahkamasi vaziri etib tayinlangan va turli vazirliklarni, jumladan, energetika, irrigatsiya, sanoat va qishloq xoʻjaligi sohalari boʻyicha vazirliklarni boshqargan. 1974-yil 17-avgustdagi prezidentlik saylovlarida Tridib Chaudhuri ustidan gʻalaba qozonib, Hindiston prezidenti etib saylangan. Prezident sifatida Ali Ahmad 1975-yil avgust oyida Favqulodda vaziyatni joriy qilgan, fuqarolik erkinliklarini keskin cheklaydigan va Indira Gandiga farmon bilan hukumat ishlariga aralashishda ruxsat beruvchi koʻplab qarorlar va konstitutsiyaviy tuzatishlarga rozilik bildirgan. Ommaviy chiqishlarida kishilarni Favqulodda vaziyat holatini qoʻllab-quvvatlashga chaqirgan. Faxruddin Ali Ahmad 1977-yilning fevralida yurak xurujidan vafot etgan. Davlat tomonidan Nyu-Dehlidagi parlament binosi yaqinidagi masjidga dafn qilindi. U Hindiston tarixidagi ikkinchi musulmon prezident va vakolat muddati yakuniga yetmasdan vafot etgan ikki prezidentning biri boʻlgan. Ali Ahmad oʻrniga vaqtinchalik prezident vazifasini bajaruvchi Basappa Danappa Jattidan koʻproq ovoz toʻplagan Neelam Sanjiva Reddy 1977-yilda Hindistonning oltinchi prezidenti etib tayinlangan.